
    Forord


    Denne boken er skrevet til deg som vil studere arbeidsmiljø – enten du skal bli kjent med fagområdet som student, eller du skal undersøke, utvikle eller lede arbeidsmiljøet i en organisasjon.


    Boken skal gi en introduksjon til fagområdet arbeidsmiljø – hva det består av, og hva det gir av både muligheter og vanskeligheter for hver enkelt arbeidstaker og for arbeidslivet, samfunnet og næringslivet. Jeg håper boken inviterer til refleksjon over hva arbeidsmiljø er, og ikke minst over hvor sammensatt det er. Det gjelder å være åpen, nyansert og reflekterende i møte med fagområdet: Still spørsmål om hvordan ting henger sammen, og forsøk å se situasjoner fra flere perspektiver. Ha en undersøkende, helhetlig og kunnskapsbasert tilnærming til å jobbe med arbeidsmiljø i praksis på egen eller andres arbeidsplass. Vi må ta arbeidsmiljø alvorlig.


    Fagområdet arbeidsmiljø samler mange ulike fag og profesjoner, med ulike perspektiver på problemstillingene. Jeg har ønsket å dra disse litt tettere sammen i denne boken, selv om jeg vier mest plass til den delen av fagfeltet som jeg selv kjenner best. Det finnes mye faglitteratur og forskning om arbeidsmiljø, og bare en liten del av det blir trukket fram i denne boken som eksempler på teorier og konkrete forskningsfunn. Boken er ikke ment som en kunnskapsoppsummering – den er mer en utforskning av fagområdet og typiske begreper man bruker for å undersøke og jobbe med arbeidsmiljø. I boken henviser jeg til annen tilgjengelig faglitteratur, for en stor del andre lærebøker, slik at en interessert leser kan finne fram til litteraturen og utforske fagfeltet videre. Sammenhenger og statistikk som blir lagt fram i boken, er i hovedsak hentet fra Faktabok om arbeidsmiljø og helse fra Stami og SSB sin Levekårsundersøkelse. Dette er lett tilgjengelige kilder som oppdateres jevnlig og vil være viktig kildemateriale for en som skal studere arbeidsmiljø.


    Arbeidslivet er i endring, som det alltid har vært. De siste årene har endringene særlig vært knyttet til digitalisering og en rask teknologisk utvikling som skaper et mer grenseløst og mindre stedbundet arbeidsliv – for mange av oss i hvert fall. Mye av denne boken er skrevet ved kjøkkenbordet hjemme, i et arbeidsmiljø som også er mitt hjemmemiljø. Det tar tid å skrive en bok, og det har iblant vært paradoksalt å sitte sent på kvelden eller i helgen og skrive om arbeidstidsbestemmelsene i arbeidsmiljøloven og betydningen av å sette grenser mellom arbeid og ikke-arbeid. Samtidig er skriving ikke bare tidkrevende, det er også veldig engasjerende. Men takk til min familie som sørger for at livet og hver dag fylles med mye annet enn akademisk arbeid og skriving.


    Takk til min nærmeste leder og gode kollegaer ved Institutt for økonomi og administrasjon, Oslo Nye Høyskole for støtte og interesse underveis i bokarbeidet.


    Takk også til alle ledere og kollegaer jeg har samarbeidet med og lært av i tidligere jobber innenfor administrasjon og HR: Spesielt takknemlig er jeg overfor dere som har delt tanker om arbeidsmiljøet deres med meg. Min interesse for det sammensatte livet i en organisasjon blir bare større med tid og erfaring.


    Til slutt vil jeg takke Fagbokforlaget ved redaktør Per Robstad for tillit, oppmuntring, gode samtaler og tro på at bokprosjektet ville finne seg til rette i Å studere-serien.


    Oslo, august 2024


    Ingvild Sagberg

  


  Innhold


  
    1 Innledning: Miljøet vi arbeider i


    Hvorfor vi snakker om arbeidsmiljø

  


  Hva vi snakker om når vi snakker om arbeidsmiljø


  Arbeidsmiljø som fagfelt


  Det juridiske arbeidsmiljøet


  Det fysiske arbeidsmiljøet


  Det psykososiale arbeidsmiljøet


  Det organisatoriske arbeidsmiljøet


  Undersøkelse og utvikling av arbeidsmiljøet


  Det grenseløse arbeidsmiljøet


  
    2 Det juridiske arbeidsmiljøet


    Bakgrunn

  


  Hvor gjelder arbeidsmiljøloven?


  Formålet med arbeidsmiljøloven


  Kravene til arbeidsmiljøet


  Systematisk arbeid med helse, miljø og sikkerhet


  Roller i arbeidsmiljøarbeidet


  Andre temaer som loven omhandler


  Hva skjer når man ikke følger loven?


  Arbeidsmiljølovens framtid


  
    3 Det fysiske arbeidsmiljøet


    Arbeidssteder er ulike, skiftende og mangfoldige

  


  Arbeidsmiljøet er der man utfører arbeid


  Risikofaktorer i det fysiske arbeidsmiljøet


  Menneske, teknologi og organisasjon


  Det fysiske arbeidsmiljøet virker på flere måter


  
    4 Det psykososiale arbeidsmiljøet


    Forholdet til jobben

  


  De sosiale forholdene på jobben


  Når det psykososiale arbeidsmiljøet blir uforsvarlig


  Har arbeidsmiljøet plass til alle?


  
    5 Det organisatoriske arbeidsmiljøet


    Det organisatoriske og psykososiale henger sammen

  


  Ledelse av arbeidsmiljøet


  Organisering av arbeidsmiljøet


  Når det organisatoriske arbeidsmiljøet blir skadelig


  
    6 Undersøkelse og utvikling av arbeidsmiljøet


    Hva er et godt arbeidsmiljø?

  


  Å undersøke arbeidsmiljøet


  Å lede og utvikle arbeidsmiljøet: Arbeidsmiljøledelse i en konkret kontekst


  Arbeidsmiljøledelse i hele organisasjonen


  Arbeidsmiljøledelse langs hele arbeidsforholdet


  Eksempler på verktøy i arbeidsmiljøledelse


  
    7 Det grenseløse arbeidsmiljøet


    Arbeidsmiljø som krysser kategorier

  


  Arbeidsmiljø som krysser tid og sted


  Arbeidsmiljø på tvers av mål og mening


  Det juridiske arbeidsmiljøbegrepet i framtiden


  Et bredere arbeidsmiljø


   Ordforklaringer


   Litteratur


   Stikkord


  1


  Innledning: Miljøet vi arbeider i


  Arbeidsmiljøet er alt det som er rundt oss når vi jobber; det er i bred forstand omgivelsene vi jobber i. I store deler av livet er de fleste av oss på jobb en vesentlig del av våken tid, og kvaliteten på arbeidsmiljøet betyr derfor mye for hvordan vi har det, og for hvor fornøyd vi er totalt sett med livet vårt. Arbeidsmiljø har mye å si – ikke bare for den enkelte arbeidstaker, men også for arbeidsplassen og arbeidslivet generelt, for samfunnsøkonomien, folkehelsen og mye mer, som vi skal se. Og nettopp fordi arbeidsmiljø har så stor betydning, er det viktig å undersøke og prøve å forstå hva det er, og hvordan det virker. Det er særlig viktig å forstå hva som kjennetegner gode arbeidsmiljø, og målet med denne boken er å bidra til det.


  Når vi skal studere arbeidsmiljø som fenomen, er det nødvendig å først sette seg godt inn i hva arbeidsmiljø omfatter, altså hvilke elementer det typisk er sammensatt av. I dette innledende kapittelet vil jeg definere, forklare og avgrense begrepet arbeidsmiljø og si litt om hva som kommer videre i boken.


  Hvorfor vi snakker om arbeidsmiljø


  For den enkelte medarbeider i en virksomhet kan arbeidsmiljøet bety helse eller uhelse, lykke eller ulykke, motivasjon eller demotivasjon. For virksomheten kan arbeidsmiljøet avgjøre om den vil kunne klare å nå målene sine eller ikke. På sitt beste kan arbeidsmiljøet være med på å forbedre prestasjoner og lønnsomhet, skape trivsel, arbeidslyst, godt samarbeid, læring og utvikling. På sitt verste kan arbeidsmiljø være direkte skadelig og bidra til det motsatte. Noen ganger kan arbeidsmiljø til og med være dødelig. Heldigvis er det mange som er opptatt av at arbeidsmiljø skal være gode, anstendige og forsvarlige, uansett hvor eller med hva man arbeider. For å sikre dette har vi en egen arbeidsmiljølov i Norge, og vi har også et arbeidstilsyn som har til oppgave å sørge for at lover og regler blir fulgt. Videre er det mange organisasjoner som jobber for gode arbeidsmiljø. Det finnes både bøker og utdanninger rettet mot arbeidsmiljø, og det finnes til og med flere internasjonale organisasjoner som jobber for å etablere standarder og prinsipper for rettferdig og trygt arbeid på globalt nivå.


  To gjennomgangstemaer i denne boken er at arbeidsmiljø er et sammensatt fenomen, og at arbeidsmiljø har mange typer konsekvenser. Det er med andre ord mange forskjellige sider ved arbeidsmiljøet som kan virke på ulike måter, både positive og negative. Hva slags utfordringer som dominerer, kan være veldig forskjellig, avhengig av for eksempel hvilken bransje det er snakk om, hvor stor virksomheten er, og så videre. Men det finnes noen hovedtyper av konsekvenser, og det er fullt mulig å studere arbeidsmiljø som «ett fenomen» selv om ingen arbeidsplasser eller arbeidsmiljø er helt like.


  Som vi skal se, har arbeidslivet konsekvenser for arbeidstakeres helse. I Levekårsundersøkelsen fra 2022 (Statistisk sentralbyrå, 2023) rapporterte for eksempel nesten 40 prosent av de spurte at de har to eller flere yrkesrelaterte helseplager, og rundt 28 prosent rapporterte at de ukentlig føler seg psykisk utmattet etter jobb. Smerter i kroppen, hodeverk, nervøsitet, angst, depresjon, søvnproblemer, eksem, tetthet i brystet og hørselsproblemer er blant mange yrkesrelaterte helseplager som blir registrert i Levekårsundersøkelsen om arbeidsmiljø, som Statistisk sentralbyrå gjennomfører jevnlig. I 2022 var det for eksempel nær 33 prosent som hadde smerter i nakke, skuldre eller øvre del av ryggen på grunn av jobb, og mer enn 15 prosent var plaget av søvnproblemer som de knyttet til arbeidssituasjonen sin. Det er åpenbart viktig å finne ut hva ved arbeidsmiljøet som skaper smerter, pustevansker, hørselstap, søvnløshet og depresjon, og hvordan man kan redusere disse negative konsekvensene av å være i arbeid.


  Ifølge en kunnskapsoppsummering, som er en systematisk gjennomgang av tilgjengelig forskning, fra Statens arbeidsmiljøinstitutt rapporterer hver tiende arbeidstaker i Norge om psykiske plager som de opplever er helt eller delvis forårsaket av jobben (Bakke mfl., 2021). Oppsummeringen viser også at halvparten av konsultasjonene vanlige leger har med folk som er i jobb, har en sammenheng nettopp med arbeidssituasjonen.


  Levekårsundersøkelsen (Statistisk sentralbyrå, 2023a) oppgir at nær 16 prosent av arbeidstakerne hadde blitt utsatt for vold, trakassering, hets/trusler eller mobbing på jobb i løpet av de siste 12 månedene. Dette innebærer at nesten én av seks arbeidstakere har opplevd å bli utsatt for denne typen alvorlige hendelser på jobb det siste året. Kvinner er mer utsatt enn menn, og når det gjelder alder, er det de yngste arbeidstakerne (aldersgruppen fra 18 til 24 år) som er mest utsatt for vold, trakassering, trusler og mobbing på jobb.


  Selv om de mest urovekkende tallene har gått nedover i de senere årene, er det fortsatt mange mennesker som dør av arbeidsskader hvert år her i landet: I 2022 var det 31 arbeidsulykker med dødelig utfall i Norge (Statistisk sentralbyrå, 2023b). Den årlige samfunnsøkonomiske kostnaden knyttet til arbeidsrelatert sykdom, skade, sykefravær og uførhet i Norge er blitt vurdert til å utgjøre 75 milliarder kroner (Bakke mfl., 2021). Til sammenlikning er det omtrent like mye som hele det norske forsvarsbudsjettet for 2023 (Regjeringen, 2022). Så når vi vet at dårlige arbeidsmiljø forårsaker både dødsfall, skader og dårlig helse, virker det åpenbart samfunnsøkonomisk lønnsomt å jobbe for å skape gode arbeidsmiljø på norske arbeidsplasser.


  Ikke bare kan dårlig arbeidsmiljø gå ut over arbeidstakeres fysiske og psykiske helse, det kan også påvirke kvaliteten og sikkerheten på tjenestene og produktene som produseres. Det pasienter møter på et sykehus, og det barn og unge opplever i skolen, skjer i et arbeidsmiljø. Varene vi kjøper i butikken, og tjenestene som offentlige og private institusjoner tilbyr, blir til i et arbeidsmiljø – og er kanskje mer påvirket av dette enn vi tror. Ta for eksempel sykehus: Hele 41 prosent av de som jobber i denne sektoren, opplever høye emosjonelle krav i arbeidet, 18 prosent utfører løft i ubekvemme stillinger, og like mange har vært utsatt for vold eller trusler. Halvparten av alle som jobber på sykehus og har søvnvansker, oppgir at de tror dette kan skyldes jobben (Arbeidsmiljøportalen, u.å). Når vi vet at omtrent 115 000 personer er sysselsatt ved sykehus landet over, er det klart at arbeidsmiljø har stor betydning også for hvor godt velferdsstaten fungerer. Ikke minst derfor er det viktig å studere arbeidsmiljø.


  Det er ikke rart at mange er opptatt av arbeidsmiljø – både på individ- og samfunnsnivå. Det er mye som står på spill. Men det er kompliserte sammenhenger vi snakker om: Mange elementer virker sammen i og rundt et arbeidsmiljø. Det finnes en rekke metoder og tilnærminger som kan brukes for å undersøke både de ulike elementene i et arbeidsmiljø og hvordan de henger sammen og påvirker hverandre. Én ting kan vi i alle fall slå fast her i begynnelsen av boken: Siden arbeidsmiljø er et komplisert fenomen, finnes det ikke noen enkle, universelle løsninger, selv om mange bøker, kursopplegg og foredragsholdere lokker med dette. Også oppskriften på hvordan man skaper gode arbeidsmiljø, er sammensatt og består av mange ingredienser. Målet mitt er at du gjennom å lese denne boken skal få et bevisst og reflektert forhold til hva det innebærer å studere arbeidsmiljø, og hva du kan bruke denne kunnskapen til. Men aller først er det som sagt nødvendig å se grundig på hva begrepet omfatter.


  Hva vi snakker om når vi snakker om arbeidsmiljø


  Arbeidsmiljø består av to ord. Med «arbeid» menes vanligvis lønnet arbeid. Ordet «miljø» stammer fra det franske milieu og betyr «midte» eller «sted i midten». Så sånn sett betyr arbeidsmiljø altså «det vi er i midten av når vi er engasjert i lønnet arbeid». Ifølge Det Norske Akademis ordbok (naob.no) betyr miljø omgivelser og forhold som man lever i og påvirkes av. Det kan vise til både fysiske forhold og sosiale, personlige, kulturelle og politiske omgivelser.


  Hva menes da med begrepet rundt oss? Rundt oss kan være fysisk eller psykologisk, det kan være helt konkrete påvirkninger og inntrykk, og det kan være noe vi føler, opplever eller tenker, noe som angår oss. Og når arbeider vi? Det gjør vi når vi utfører de arbeidsoppgavene vi er lønnet for, enten vi er til stede på en felles fysisk arbeidsplass, på hjemmekontor eller på arbeidsreiser, møter og oppdrag andre steder. Vi er også i arbeidsmiljøet når vi har pause på jobb og sitter og snakker med kollegaene våre, eller når vi får en jobbrelatert beskjed fra en av dem på kveldstid.


  Det er mange som snakker om arbeidsmiljø, men snakker de om samme ting? Kanskje ikke alltid. På den ene siden snakker man om arbeidsmiljøet på en selvsagt måte når man snakker om egen arbeidsplass. Ordet brukes ofte som et begrep for det sosiale miljøet på jobben – kanskje mest om det som skjer når man ikke jobber. Det sosiale er en viktig del av arbeidsmiljøet – absolutt. Men bare en del. I andre sammenhenger tenker den som snakker om arbeidsmiljø, mest på de fysiske forholdene på arbeidsplassen, for eksempel arbeidsstilling, støyforhold, inneklima eller skadelige kjemikalier. Dette er også viktige egenskaper ved arbeidsmiljøet som påvirker arbeidshverdagen til mange. Arbeidsmiljø er både mellommenneskelige forhold og fysiske forhold – og mye mer, som vi snart skal se nærmere på. Begrepet arbeidsmiljø virker kanskje litt lite trendy eller gammeldags for noen. Det er mer spennende å snakke om ledelse, teamutvikling, engasjementsmålinger og nye organiseringsformer og sånt. Men dette er jo også arbeidsmiljø!


  
    Planlegging, organisering og gjennomføring av arbeid


    Statens arbeidsmiljøinstitutt (STAMI) er et forskningsinstitutt som forsker på arbeidsmiljø og arbeidshelse. De overvåker også tilstandene i det norske arbeidslivet og formidler kunnskap om arbeidsmiljø og arbeidshelse til arbeidslivet, helsevesenet og befolkningen generelt. Slik definerer de hva arbeidsmiljø er (hentet fra https://stami.no/hva-er-arbeidsmiljo/):


    Arbeidsmiljø


    • er knyttet til hvordan man organiserer, planlegger og gjennomfører arbeidet


    • er forskjellig fra arbeidsplass til arbeidsplass, og krever ulike tilnærminger


    • påvirker arbeidstakernes helse, jobbengasjement og virksomhetenes resultater og produktivitet


    Vi kan altså si at arbeidsmiljø er omgivelsene og forholdene som man arbeider i og påvirkes av mens man arbeider. Omgivelsene og forholdene har å gjøre med hvordan man planlegger, organiserer og gjennomfører arbeidet, og dette utgjør samlet sett en tilstand som er ulik fra arbeidsplass til arbeidsplass. Tilstanden er god hvis folk har det bra i arbeidsmiljøet og jobber engasjert og effektivt under de forholdene og i de omgivelsene som er der. Tilstanden er tilsvarende dårlig hvis folk mistrives, får plager eller sliter med å gjøre en god jobb slik arbeidet er planlagt, organisert og gjennomført.


    Tilstanden kan endre seg over tid. Når vi studerer konkrete arbeidsmiljø, er vi på den ene siden opptatt av å finne ut hva tilstanden faktisk er på et bestemt tidspunkt – hvordan har folk det i arbeidsmiljøet? På den andre siden trenger vi å finne ut av hva som påvirker tilstanden: Hvilke fysiske, psyko­sosiale og organisatoriske faktorer har betydning for hvordan folk har det i dette arbeidsmiljøet? Jo bedre vi kjenner til disse faktorene og hvordan de påvirker helse, engasjement, trivsel og produktivitet, desto bedre rustet er vi til å gjøre endringer i måten vi planlegger, organiserer og gjennomfører arbeidet på. Da kan vi bidra til å endre tilstanden i positiv retning – til et tryggere og sunnere arbeidsmiljø, der folk trives bedre og kan jobbe mer effektivt og sikkert.

  


  Arbeidsmiljø som fagfelt


  Målet med denne boken er å tilby en kort og lett forståelig innføring i sentrale begreper og teorier om arbeidsmiljø, men også å gjøre leseren bedre i stand til å reflektere over hvordan hver enkelt selv kan bidra til et godt arbeidsmiljø. På samme måte som at legevitenskapens overordnede mål er god helse, er det stor enighet om at et overordnet mål for arbeidsmiljøstudier er godt arbeidsmiljø. Dette vil være en rød tråd i kapitlene som følger.


  Arbeidsmiljø er ikke en egen, avgrenset fagdisiplin, men et kunnskapsområde der man må hente inn kunnskap fra flere fag for å få en god, helhetlig forståelse. Vi kan si at det er et eklektisk kunnskapsområde fordi det låner litt fra flere steder. Her møtes fag som medisin, juss, helse- og sosialfag, sosiologi, helsepsykologi, organisasjonspsykologi, økonomisk-administrative fag og mange flere. Hvert av disse fagene har forskjellige innganger til temaet: Innenfor yrkeshygiene er man særlig opptatt av kjemiske, fysiske og biologiske arbeidsmiljøfaktorer; i arbeidsmedisin jobber man med arbeidets og arbeidsmiljøets medisinske virkninger, mens organisasjonspsykologien tar for seg de organisatoriske, psykologiske og sosiale prosessene som utspiller seg i arbeidslivet.


  Selv har jeg bakgrunn fra organisasjonspsykologi og administrative fag, og det vil prege kapitlene som kommer. Jeg ser kanskje etter litt andre ting enn en økonom eller en ergoterapeut, men jeg håper likevel at jeg klarer å vise bredden i kunnskapsområdet og får fram betydningen av å ha en helhetlig tilnærming til det. Litt forenklet kan vi sortere inngangene til kunnskapsområdet arbeidsmiljø i noen hovedområder: juridiske, fysiske, psykososiale og organisatoriske. Nå følger en gjennomgang av disse hovedområdene, i en inndeling som fungerer som rammeverk for hvordan boken er organisert videre.


  Det juridiske arbeidsmiljøet


  Arbeidsmiljøet reguleres i hovedsak av arbeidsmiljøloven. Loven er laget for å verne om arbeidsmiljøet og har en rekke bestemmelser som gjelder jobbhverdagen i en virksomhet. Den historiske bakgrunnen for arbeidsmiljølovgivningen er nyttig å kjenne til for å forstå hvordan arbeidslivet i Norge fungerer. Et forsvarlig arbeidsmiljø betyr naturligvis noe annet nå enn det gjorde da de første fabrikktilsynslovene kom på slutten av 1800-tallet. Produksjon av varer og tjenester foregår på helt andre måter, og den gradvise utviklingen av regler og systemer for å sikre helse, miljø og sikkerhet har på mange måter gjort arbeidslivet mildere. Men samtidig har nye utfordringer kommet til underveis.


  Kapittel 2 inneholder en kortfattet gjennomgang av rammene arbeidsmiljøloven legger for arbeidet. Bestemmelsene i arbeidsmiljøloven dekker mange forhold, blant annet arbeidstid, arbeidsavtaler, jobbutforming, opplæring og medvirkning. Det er et overordnet krav at arbeidsmiljøet skal være fullt forsvarlig. Arbeidsmiljøet skal også gi grunnlag for en helsefremmende og meningsfylt arbeidssituasjon, som det er formulert i loven. Kjennskap til arbeidsmiljølovgivningen er grunnleggende for å jobbe aktivt med arbeidsmiljø og håndtere utfordringer som oppstår i samspillet mellom ulike aktører i en organisasjon. Det er dessuten flere andre lover som har betydning for arbeidsmiljøet. Noen av disse blir omtalt i kapittel 2. Utviklingen av arbeidsmiljølovgivningen er knyttet til det vi kaller den norske modellen eller den nordiske modellen, en tradisjon for samarbeid mellom flere parter om arbeidslivets betingelser. Dette kommer vi inn på flere steder i boken.


  Arbeidsmiljøet er i utgangspunktet i virksomheten, men må forstås som å være der arbeidet foregår, altså der det utføres av en arbeidstaker i en annens tjeneste. Denne andre er da en arbeidsgiver. Til alle tider har arbeid foregått på mange ulike fysiske steder selv om arbeidsgiveren som organisasjon formelt holder til på en konkret postadresse. Nå er det i tillegg slik at den fysiske arbeidsplassen blir utfordret i deler av arbeidslivet der det har foregått en gradvis utvikling mot mer grenseløshet og fleksibilitet, med løsere tilknytningsformer og raske teknologiske omstillinger. Ikke minst har denne utviklingen fått fart etter covid-19-pandemiens utbrudd i mars 2020. Nye muligheter er tatt i bruk, og nye utfordringer følger i kjølvannet.


  Det foregår jevnlige diskusjoner omkring arbeidsmiljøloven og dens innhold, og loven bør naturligvis utvikles i takt med tiden. Grundig diskusjon av lovens bestemmelser og deres egnethet for dagens arbeidsliv er viktig og nyttig. Det er en forutsetning for å holde loven levende. For eksempel ble det i 2021 levert en utredning om framtidens arbeidsliv. Et utvalg ledet av advokat Jan Fougner tok for seg temaer som arbeidsgiver- og arbeidstakerbegrepet, arbeidsgiveransvar, midlertidig ansettelse, innleie og entreprise, arbeidsmiljø, medvirkning og samarbeid. Hovedkonklusjonen var at faste ansettelser må styrkes, og utvalget foreslo en rekke endringer i arbeidsmiljøloven. Tilknytningsforhold, midlertidighet og ikke minst fysisk miljø rundt arbeidet er fenomener i endring som har betydning for lovens plass og funksjon i arbeidslivet framover (NOU 2021: 9). Hvordan arbeidsmiljø skal forstås i dagens og framtidens arbeidsliv, er et gjennomgangstema for boken.


  Det fysiske arbeidsmiljøet


  Arbeidsmiljøet kjennes på kroppen. Det fysiske arbeidsmiljøet virker i utgangspunktet enkelt å ramme inn: Det er det konkrete, materielle og romlige miljøet rundt arbeidet, det vi omgir oss med mens vi jobber, uansett hvor jobben utføres. Kapittelet om fysisk arbeidsmiljø handler om at arbeidets omgivelser har både fysiske, mekaniske/ergonomiske, kjemiske og biologiske elementer. Det kan være måten man sitter, står eller beveger seg på. Luft man puster inn, vibrasjoner man kjenner i armen når man holder et verktøy, støy fra maskiner eller mennesker, kjemikalier man får på huden, biologisk materiale man må ta på, eller lyset man trenger for å se godt mens man jobber – alt dette er elementer i det fysiske arbeidsmiljøet. Ikke minst er teknologi en vesentlig del av det fysiske arbeidsmiljøet, som i tillegg er tett koblet til organisatoriske og psykologiske egenskaper ved arbeidsmiljøet. Det er en fordel å se helhetlig på samspillet mellom menneske, teknologi og organisasjon.


  Kapittelet starter med en diskusjon av hvordan den fysiske arbeidsplassen skal avgrenses, for det er likevel ikke helt opplagt, særlig i en tid da mye arbeid foregår ved hjelp av digitale verktøy og samarbeidsflater. Likevel kan man si at det fysiske er det mest håndgripelige ved arbeidsmiljøet. De ulike egenskapene ved det fysiske arbeidsmiljøet blir behandlet med særlig tanke på hvordan arbeidsmiljøet påvirker medarbeidernes helse. Men vi skal også se på hvordan den fysiske utformingen av arbeidsmiljøet kan være mer eller mindre hensiktsmessig og påvirke hvordan folk trives og fungerer sammen i arbeids­miljøet. Innenfor arkitekturpsykologien ser man på slike sammenhenger.


  Det fysiske arbeidsmiljøet er i utgangspunktet godt regulert i det norske arbeidslivet, gjennom forskrifter om internkontroll og helse, miljø og sikkerhet (som blir forkortet med HMS). Det vi kaller internkontroll, er systemer som sikrer at det holdes kontroll på og kan dokumenteres at virksomheten jobber innenfor regelverket. Egenskapene ved det fysiske arbeidsmiljøet varierer stort fra bransje til bransje, og verktøyene man har til rådighet for å jobbe med helse, miljø og sikkerhet, må være tilpasset sammenhengen de skal brukes i. Mindre synlige sider ved arbeidsmiljøet, som for eksempel organisasjonskulturen, kan på sin side påvirke det fysiske arbeidsmiljøet og prege hvordan folk oppfører seg i det. For at HMS-systemet skal virke, er man avhengig av at samhandlingskulturen blant medarbeiderne støtter opp om det. En fin digital registreringsportal kan gjøre det lettere å rapportere om hendelser og tilstander som avviker fra standardene for helse, miljø og sikkerhet, men bidrar ikke i seg selv til et bedre arbeidsmiljø. Det er gjennom å bruke informasjonen og jobbe med både fysiske tiltak, organisasjonskultur, samhandling og atferd man kan utvikle arbeidsmiljøet.


  Det psykososiale arbeidsmiljøet


  Arbeidsmiljøet er hvordan vi opplever, tenker og føler om jobben vår, og det er samspillet med menneskene vi jobber sammen med. Kapittel 4 handler både om hvordan mennesker fungerer når de jobber sammen, og om den enkelte medarbeiders forhold til og opplevelse av sin egen jobb og organisasjonen rundt.


  Det sosiale livet på en arbeidsplass, med alt hva det inneholder av samhandling og samarbeid, kan være til glede og nytte, men også til sorg og skade. Kollegaer kan gjøre hverandre gode, men de kan også gjøre hverandre syke. Kanskje er det ikke arbeidsstillingen som gir smerter i nakken, men heller den krevende kollegaen som gjør at man går med hevede skuldre arbeidsdagen gjennom. I fjerde kapittel skal det handle om sosiale prosesser, samarbeid og konflikt.


  Det psykologiske arbeidsmiljøet omfatter også samspillet mellom individet og jobbsituasjonen. Dette kan for eksempel innebære hvilke krav som stilles til en på jobb, og hvordan man opplever å ha kontroll over arbeidssituasjonen, eller hvilke ressurser man har til rådighet for å håndtere disse kravene. Mennesker er ulike på mange områder og opplever også jobben sin på forskjellige måter. Men samtidig er det, som vi skal se, noen grunnleggende psykologiske behov som regnes for å være viktige for de aller fleste i arbeidslivet.


  Mer kunnskap om psykologi og psykisk helse har etter hvert gitt økt forståelse av og mer oppmerksomhet om de psykososiale sidene ved arbeidslivet. Temaet har gjennom de siste tiårene fått en stadig større plass i samtaler, diskusjon, lovverk og faglitteratur om arbeidsmiljø. Dette skjer samtidig som det stilles stadig større krav til samarbeidsegenskaper og sosial kompetanse i arbeidslivet. Vi skal blant annet se nærmere på avtalen om inkluderende arbeidsliv (IA-avtalen), som gjennom å forebygge sykefravær og frafall har som mål å sikre at arbeidslivet har plass til flest mulig.


  Det organisatoriske arbeidsmiljøet


  Arbeidsmiljø handler for en stor del om hvordan arbeidet planlegges, organiseres og gjennomføres. Hvis du forstår hvilken rolle du er tildelt på jobben, og får informasjonen og verktøyene du trenger, er det lettere for deg å gjøre jobben. Det samme gjelder om det er balanse mellom kravene du møter, og det du får av opplæring, tid og ressurser til å håndtere dem. Da er det mulig å mestre arbeidssituasjonen og gjøre en god jobb. I det femte kapittelet ser vi på organiseringens betydning for arbeidsmiljøet, det som har å gjøre med ledelse, struktur, systemer, informasjon, forutsigbarhet, bemanningsplanlegging, arbeidstid, roller, kommunikasjon og arbeidsprosesser. Disse tingene skaper både muligheter og begrensninger for arbeidsutførelsen og utgjør ulike utgangspunkt for mestring, læring, samarbeid, utvikling og produktivitet. I det organisatoriske ligger store muligheter for å få helheten til å henge sammen, slik at man får en helsefremmende og meningsfylt arbeidssituasjon og en sunn organisasjon der folk samarbeider på en hensiktsmessig måte.


  Det organisatoriske arbeidsmiljøet henger tett sammen med det psykososiale. Her i boken blir de behandlet i to ulike kapitler, men du som leser, vil raskt se at disse områdene henger sammen på mange måter. For eksempel har regler begrenset betydning hvis de ikke etterleves. Et fysisk forsvarlig arbeidsmiljø er selvsagt nødvendig, og noe man ifølge loven har krav på som arbeidstaker i Norge. Men noen ganger gjør dårlig oppfølging av regler og rutiner at alvorlige feil og hendelser likevel skjer. Når det for eksempel blir avdekket at det fra 2010 til 2023 har vært minst 20 skyteulykker i Forsvaret der noen har blitt skadd, så forteller det at det ikke er sikkerhetsbestemmelsene det er noe i veien med, men samordning og etterlevelse av disse (Higraff mfl., 2023).


  Opplæring er eksempel på en del av det organisatoriske arbeidsmiljøet som kan få stor virkning på alle de andre områdene av arbeidsmiljøet. Mangelfull opplæring kan være en viktig del av forklaringen på at unge arbeidstakere har større risiko for skader og uhell i forbindelse med arbeid (Bakke mfl., 2021). Et annet eksempel er bemanningsplanlegging: Dårlig bemanning og ubekvemme arbeidstidsordninger skaper stress og grobunn for dårlig psykososialt arbeidsmiljø.


  Ledelse er et gjennomgående og viktig element i det organisatoriske arbeidsmiljøet. Arbeidsoppgaver og ansvar som er knyttet til arbeidsgiverrollen og alt det innebærer å lede mennesker og organisasjon, blir ofte betegnet med begrep som HR- eller personalarbeid. HR og HMS har mye med hverandre å gjøre, og det kommer vi tilbake til i kapittelet om organisatorisk arbeidsmiljø. Men – det er ikke bare ledelsen som har ansvar for arbeidsmiljøet: Alle medarbeidere har ansvar for å bidra til godt arbeidsmiljø. Organisatoriske forhold kan legge til rette for at alle medarbeidere – med og uten ledertittel – kan ta sin del av ansvaret.


  Undersøkelse og utvikling av arbeidsmiljøet


  Hvordan kan man bruke kunnskap om arbeidsmiljø til å skape et godt arbeidsmiljø? Og hvordan kan man vite om arbeidsmiljøet er godt eller ikke? Disse spørsmålene ser vi nærmere på i det sjette kapittelet av boken. Her trekker vi sammen tråder fra alle de foregående kapitlene og ser hvordan det hele henger sammen i praktisk arbeid med å undersøke og utvikle arbeidsmiljøet.


  Et grunnleggende formål som preger arbeidsmiljøfeltet generelt, og som sagt også denne boken, er at et godt arbeidsmiljø skal være helsefremmende. Dette reflekteres både i arbeidsrettslig og organisasjonspsykologisk forståelse av et godt arbeidsmiljø. Samtidig er det ikke nødvendigvis sånn at fravær av noe negativt skaper noe positivt. Selv om vi tar bort det helseskadelige ved jobben, kan vi ikke uten videre konkludere med at den er blitt helsefremmende. En arbeidsgiver skal sørge for at arbeidsmiljøet er forsvarlig, gjennom å redusere risikofaktorer så langt det lar seg gjøre. Men om en arbeidsgiver skal legge til rette for en helsefremmende, ikke bare forsvarlig, arbeidssituasjon, må jobbsituasjonen virke positivt på medarbeidernes helse. Man skal ikke bare opp på nullpunktet, men over på plussiden.


  Arbeidsmiljø er sammensatt av mange elementer som virker sammen, og hvert eneste arbeidsmiljø er unikt. I dette kapittelet ser vi først kort på metode, altså hvordan man kan gå fram for å undersøke arbeidsmiljø på en systematisk måte. Deretter handler kapittelet om hvordan man kan organisere og utvikle arbeidsmiljøet i en virksomhet gjennom kunnskapsbasert og reflektert arbeidsmiljøledelse bygget på forståelse av konteksten i tillegg til forskningsbasert kunnskap om arbeidsmiljø. Man kan drive med arbeidsmiljøledelse i hele bredden av organisasjonen og langs hvert enkelt arbeidsforhold, og i kapittelet får du noen eksempler på hva det kan dreie seg om i praksis.


  Det grenseløse arbeidsmiljøet


  Det grenseløse arbeidslivet betegner det at vi i dag kan arbeide mye mer uavhengig av tid og sted enn tidligere. Vi kan arbeide hjemmefra eller på farten, sent og tidlig, og vi kan jobbe sammen på tvers av stedlige og kulturelle grenser. Et blikk på utfordringer knyttet til arbeidsmiljø i det grenseløse arbeidslivet avrunder boken. For nettopp når grensene viskes ut, oppstår nye utfordringer og nye muligheter – også når det gjelder arbeidsmiljøet. Det grenseløse gjelder ikke like mye for alle deler av arbeidslivet, men det gjelder flere og flere, og utviklingen går fort.


  Utviklingen mot et på mange måter mer grenseløst arbeidsliv har foregått over en tid, til både begeistring og bekymring. Det nye arbeidslivet er ikke et nytt fenomen. I den sosiologiske klassikeren Det fleksible mennesket (2001/1998) tar Richard Sennett for seg hvordan det fleksible, kortsiktige og endringsorienterte arbeidslivet også medfører flyktighet, uro og mangel på tilknytning og lojalitet. Han diskuterer hvordan denne utviklingen kan være uheldig både for oss som mennesker og for arbeidslivet: I det han kaller den nye kapitalismen, er det ikke plass til det langsiktige og tidkrevende – som læring av godt håndverk og utvikling av profesjonell kompetanse. Fleksibilitet kom særlig på agendaen gjennom endringene arbeidslivet gjennomgikk i 2020 og 2021, da mange både i Norge og resten av verden holdt seg mest mulig hjemme under koronapandemien. I etterkant har begrepet hybrid arbeidsplass blitt brukt om det å kombinere felles fysisk kontorlokale med fleksible løsninger som fjernarbeid og hjemme­kontor, og man kan diskutere hvor arbeidsmiljøet starter og slutter på en sånn arbeidsplass.


  Et annet spørsmål er når arbeidsmiljøet starter og slutter – hvordan man avgrenser arbeidet tidsmessig når teknologien visker ut grensene mellom arbeid og privatliv. Det er et tema som naturligvis ikke bare gjelder hjemmekontorister. Et godt arbeidsmiljø handler også om å håndtere grenselandet mellom arbeid og ikke-arbeid. Dette utfordrer den vanlige forståelsen av arbeidsmiljø som noe som befinner seg innenfor virksomhetens fysiske vegger og bare er der i arbeidstiden. En debatt om arbeidsmiljølovens innhold og virkeområde følger også naturlig av at arbeidsmiljøet forstås på nye måter.


  Arbeidsmiljøet kan ikke være virtuelt for den enkelte medarbeider så lenge arbeidsoppgavene er virkelige og må gjøres. Virksomheten arbeidet foregår i, kan være virtuell og flyktig, for eksempel i form av et kortvarig, nettbasert samarbeid mellom flere eksisterende organisasjoner. Eller den kan være en helt reell organisasjon, men basert på digitale samarbeidsflater, og dermed ikke finnes noe fysisk sted. Uansett er arbeidsoppgaver og samarbeid virkelig og konkret selv om det ikke foregår fysisk på en og samme arbeidsplass. Selv om man ikke er på samme sted geografisk, men møtes gjennom videokamera og skjerm og samarbeider ved hjelp av for eksempel chattesystemer og dokumentdeling, må arbeidet gjøres etter bestemte krav og med det man har tilgjengelig av ressurser og støtte. Digitale arbeidsmåter kan skape nye utfordringer for arbeidsmiljøet, for eksempel når det gjelder kommunikasjon, og noen av disse utfordringene kommer vi tilbake til i siste kapittel. Nettopp i det grenseløse og utspredte arbeidsmiljøet er det nye muligheter for å forstå mer av sammenhengen mellom organisatorisk og psykososialt arbeidsmiljø. Arbeidsmiljøet blir ikke som det er, av seg selv. Det skapes gjennom strukturer, kultur, kommunikasjon og atferd.


  I tillegg blir arbeidsmiljøet til i et samfunn som utgjør en større struktur og kultur rundt hver arbeidsplass. Arbeidsmiljøene skal romme et mangfold av mennesker som er ulike på mange måter, men som skal fungere sammen. Mangfold er nødvendig for å få tilstrekkelig arbeidskraft og skal sikres i henhold til både arbeidsmiljøloven og virksomheters samfunnsansvar. Befolkningen blir for eksempel eldre, og for å holde ut lenge i arbeidslivet må man henge med i en rivende teknologisk utvikling. I bokens siste kapittel handler det også om at arbeidsmiljø iblant skal krysse flere organisasjoner og nasjoner. Det kan være utfordrende å lede mennesker på tvers av kulturelle konsepter uten at det går ut over det meningsfylte ved jobben. Så vi skal se kort på dumhet og tåkeprat som en trussel mot det gode arbeidsmiljøet, før vi igjen tar et blikk på arbeidsmiljøloven for å se hvordan den møter utfordringene i dagens arbeidsliv og et bredere arbeidsmiljøbegrep.


  
    Oppsummering


    For å kunne studere arbeidsmiljø må vi sette oss inn i hva arbeidsmiljø er. Dette innledende kapittelet har presentert sentrale begreper som brukes om arbeidsmiljø, og sagt litt om hva som er hovedfokus i de kommende kapitlene. Som du har sett, har arbeidsmiljøet en rekke egenskaper: Det er både juridisk, fysisk, ergonomisk, kjemisk, biologisk, psykologisk, sosialt og organisatorisk. De ulike egenskapene ved arbeidsmiljøet inneholder ulike begreper, forståelsesmodeller og hensyn som må ivaretas innenfor fagområdene de tilhører. Men de henger også tett sammen, og det er ofte en fordel å studere dem i sammenheng. I de kommende kapitlene vil vi først se nærmere på hvert hovedområde av arbeidsmiljøet, og utover i boken skal vi se på hvordan de ulike områdene i praksis henger uløselig sammen.


    Arbeidslivet er i kontinuerlig utvikling, og gårsdagens svar gjelder kanskje ikke i morgen. Standarden for hva som regnes som et forsvarlig arbeidsmiljø, og som omfattes av arbeidsmiljøloven § 4-1, Generelle krav til arbeidsmiljøet, må til enhver tid forstås og forbedres i samsvar med utviklingen i samfunnet. Teknologisk og samfunnsmessig utvikling påvirker både det fysiske, psykososiale og organisatoriske arbeidsmiljøet, og ikke minst har digitale verktøy og samarbeidsflater satt sitt preg på mange jobber. Kapittelet ble avrundet med noen perspektiver på arbeidsmiljø i et grenseløst arbeidsliv. Dette kommer jeg tilbake til flere steder gjennom boken, og spesielt i siste kapittel.

